Document ID: /roh_data/filtered/fineweb-2-filterrobots_roh.jsonl.gz/30181

La Delegaziun per las relaziuns cun il Bundestag tudestg (Del-D) è il pendant tar la Gruppa parlamentara tudestga-svizra che vegn actualmain presidiada dal deputà dal Bundestag Felix Schreiner (CDU/CSU, Baden-Württemberg). La Gruppa parlamentara tudestga-svizra sa cumpona da circa 45 ulteriuras commembras ed ulteriurs commembers da tut las partidas dal Bundestag tudestg. La chombra parlamentara dals pajais federativs, il Bundesrat, na dispona betg d'in organ correspundent.
Cun l'intent da stabilir e da tgirar ina rait da relaziuns han lieu scuntradas regularas tranter parlamentarias e parlamentaris da la Svizra e da la Germania. Ultra da discurs da lavur sin plaun politic stattan savens er visitas da firmas e d'interpresas u scuntradas cun represchentantas e represchentants da l'economia, da la societad e da la scienza sin il program.
Quest dialog cuntinuant permetta a las commembras ed als commembers da la delegaziun da tractar temas regiunals, naziunals ed internaziunals cumplexs cun lur collegas tudestgs ed – en cas da conflicts – da discussiunar soluziuns pussaivlas directamain cun las persunas che prendan las decisiuns. Uschia po la diplomazia parlamentara cumplettar las activitads diplomaticas da l'executiva ed extender il spazi d'agir. Ultra da quai gida il dialog a chapir meglier ils process da la politica interna en ils dus pajais.
Commembers
Secretariat da la delegaziun